ፓርኩን ከቃጠሎ በዘላቂነት ለመታደግ በሚቻልባቸው ጉዳዮች ዙሪያ ውይይት ተካሄደ
ጎንደር (ኢዜአ)፡- የባህልና ቱሪዝም ሚኒስትር ዶክተር ሂሩት ካሳው የሰሜን ተራሮች ብሔራዊ ፓርክ እየደረሰበት ካለው ተደጋጋሚ የእሳት ቃጠሎ ለመታደግ በሚቻልበት ሁኔታ ዙሪያ ከባለድርሻ አካላት ጋር ተወያዩ።የፓርኩ ጽሕፈት ቤት ተወካይ አቶ ታደሰ ይግዛው ውይይቱ ትናንት በደባርቅ ከተማ መካሄዱንና ሚኒስትሯ ፓርኩ የደረሰበትን የእሳት ቃጠሎ ተዘዋውረው መጎብኘታቸውን ተናግረዋል።«የፓርኩ ጽሕፈት ቤት፣ ኅብረተሰቡ፣ የአካባቢው መስተዳድርና የጸጥታ አካሉ የፓርኩን ደህንነት መጠበቅና ስጋቶችን መቀነስ በሚችሉባቸው ሁኔታዎች ላይ የጋራ አቅጣጫ አስቀምጠዋል» ብለዋል።ከደቡብ አፍሪካ በሚላኩ የእሳት ማጥፊያ አውሮፕላኖች በመታገዝ ወደ ገደላማው የፓርኩ ክፍል የተሻገረውን የእሳት ቃጠሎ የማጥፋት ሥራ በመጪው ሳምንት እንደሚጀመር ሚኒስትሯ ማመላከታቸውን ገልጸዋል።«እስከዚያው ኅብረተሰቡ በባህላዊ መንገድ የጀመረውን እሳት የማጥፋት ተግባር አጠናክሮ እንዲቀጥል ከስምምነት ተደርሷል» ብለዋል።የፓርኩ አዋሳኝ ከሆኑ ወረዳዎች ለሚ መለመሉ የኅብረተሰብ ክፍሎች የእሳት መከላከያና መቆጣጠሪያ የክህሎት ሥልጠና እንደሚሰጥ ጠቅሰዋል።ሰፊ የተፈጥሮ ሀብት በሚገኝባቸው የፓርኩ አካባቢዎች የእሳት መቆጣጠሪያ ዘዴዎችን በመጠቀም የፓርኩን ብዝሃ ሕይወትና ሥነ-ምህዳር ለመጠበቅ እንደሚሰራም አመላክተዋል።«ግጭ» ተብሎ በሚጠራው የፓርኩ አካባቢ ተነስቶ የነበረው እሳት በአካባቢው ኅብረተሰብና በጸጥታ አካላት ተሳትፎ ከትናንት በስቲያ በቁጥጥር ስር መዋሉ ታውቋል።«ሙጭላ» በሚባለው የፓርኩ ገደላማ ስፍራ የተሸጋገረው እሳት ከቁጥጥር ውጪ በመሆኑ ቃጠሎውን መግታት እንዳልተቻለ ተመልክቷል።ለጊዜው ባልታወቀ ምክንያት ዳግም የተነሳው የእሳት ቃጠሎ ግጭ በተባለው የፓርኩ ስፍራ 400 ሄክታር በሚጠጋ መሬት ላይ በነበረ የጓሳ ሳር ላይ ጉዳት ማድረሱ ይታወሳል፡፡አዲስ ዘመን ሚያዝያ 6/2011